Chlamydia

Chlamydia, medisch ouch wel chlamydiase, is 'n väölveurkoumende geslachskrenkde, veroerzaak door egaal welke bacterie vaan de familie Chlamydiaceae. 'n Bezunderheid vaan dees familie is tot ze allein in minseleke celle weurt gevoonde. Bacterië invadere 'n cel en bewoene die lankdoreg Wie alle geslachskrenkdes weurt chlamydia euvergedrage via liechaamsvochte, zoewel door vaginale es orale en anale seks. Boete versjijnsele aon de geslachsdeile lievert 't ouch dèks krenkde aon de ouge op. De symptome höbbe väöl gemeinte mèt druper.

Teikes en symptome
Genitalië
Bij vrouwlui oontstik dèks de baarmojerhals, meh in 50 tot 70% vaan de gevalle is dit symptoomloes. Vaan hun die 'n asymptomatische oontsteking höbbe die neet door d'n dokter weurt oontdèk, oontwikkelt oongeveer de helf blaos- of eileieroontsteking; dit liet dèks litteikes achter op de genitalië. Daodoor kin de lijster oonvröchbaar weure. Aander symptome zien pien bij 't pisse en de coïtus, koorts en frequintere gaank nao de plee.

Bij manslui uut ziech de krenkde dèks in 't oontstoke pisbuis (uretritis), e brennend geveul bij 't pisse, opgezatte klitse en groete aofsjeiing, die get leechter en minder tej is es de aofsjeiing die me bij druper krijg.

Ouge
Chlamydia aon 't oug neump me trachoom; dit is 'n agressief krenkde die dèks tot blindheid veurt. Me kin 't bij de geboorte kriege es de mojer besmet is, meh de bacterie verspreit ziech ouch hiel gemekelek via de vingere; es eine de ouge mer oetvrief en eine daonao 'n haand gief kin dat dus al tot besmetting leie.

Aander symptome
Me kin vaan chlamydia ouch athritis kriege, en wel 't Syndroom vaan Reiter. Dit euverkump veural manslui of jónge oonder de 25. In 't geval vaan de bactier C. trachomatis kin me ouch lymphogranuloma venereum ofwel lymfeklieroontsteking kriege.

Bron
D'n inhaajd vaan dit artikel is aofkumsteg vaan zienen Ingelsen tegehenger, en wel dees versie.

Categorie:Infektiekrenkdes